Rapport maħruġ mill-Bank Ċentrali jikkonferma li l-attività ekonomika f'pajjiżna tinsab f'livell aħjar min-normal. Fil-fatt, indiċi tal-kundizzjonijiet ekonomiċi maħduma mill-Bank Ċentrali juru li bħalissa dawn huma bil-bosta aħjar mill-medja fl-aħħar sittax-il sena. Skont il-Bank Ċentrali, il-kundizzjonijiet ekonomiċi f'Diċembru li għadda komplew jitjiebu, għall-ħames xahar konsekuttiv. Il-valur tal-indiċi għal Diċembru 2016 kien ferm ogħla minn dak fl-istess xahar tas-sena ta' qabel. L-analiżi tal-Bank Ċentrali turi li dan ir-riżultat huwa dovut għal titjib fl-ottimiżmu fost in-negozji u l-familji f'pajjiżna. Dan filwaqt li l-attività fil-qasam tas-servizzi kompliet tirranka. Ir-rapport isostni li kemm il-bejgħ mill-ħwienet, kif ukoll l-attività fil-qasam turistiku, marru aħjar mis-sena ta' qabel. Il-qasam tax-xogħol baqa' jitjieb, bi tnaqqis fost dawk li jirreġistraw. Id-depożiti tal-familji mal-banek komplew jirrankaw, filwaqt li t-titjib fid-dħul mit-taxxi wassal għal defiċit inqas. Ir-rata tal-għoli tal-ħajja baqgħet taħt il-1%. Il-Gvern qal li dan l-istudju mill-Bank Ċentrali jikkonferma li bħalissa l-qagħda ekonomika ta' pajjiżna hi ferm aħjar minn dik fi snin passati. Dan qed iwassal għal aktar impjiegi, aktar dħul u aktar tfaddil għall-familji tagħna. "Dan il-Gvern se jkompli jaħdem biex il-ġid jasal għand kulħadd," intqal fi stqarrija maħruġa minn Kastilja.